CELEX: 32022R0026
Language: el
Date: 2021-09-24 00:00:00
Title: Κατ’ εξουσιοδότηση κανονισμός (ΕΕ) 2022/26 της Επιτροπής της 24ης Σεπτεμβρίου 2021 για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που διευκρινίζουν την έννοια των διαχωρισμένων λογαριασμών ώστε να διασφαλίζεται η προστασία των χρημάτων των πελατών σε περίπτωση πτώχευσης μιας επιχείρησης επενδύσεων (Κείμενο που παρουσιάζει ενδιαφέρον για τον ΕΟΧ)

11.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 6/7
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/26 ΤΗΣ ΕΠΙΤΡΟΠΗΣ
         της 24ης Σεπτεμβρίου 2021
         για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που διευκρινίζουν την έννοια των διαχωρισμένων λογαριασμών ώστε να διασφαλίζεται η προστασία των χρημάτων των πελατών σε περίπτωση πτώχευσης μιας επιχείρησης επενδύσεων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/2033 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των κανονισμών (ΕΕ) αριθ. 1093/2010, (ΕΕ) αριθ. 575/2013, (ΕΕ) αριθ. 600/2014 και (ΕΕ) αριθ. 806/2014 (1), και ιδίως το άρθρο 15 παράγραφος 5 τρίτο εδάφιο, σε συνδυασμό με το άρθρο 15 παράγραφος 5 πρώτο εδάφιο στοιχείο β),
         Εκτιμώντας τα ακόλουθα:
         
                     (1)
                  
                  
                     Οι διαχωρισμένοι λογαριασμοί ορίζονται στο άρθρο 4 παράγραφος 1 σημείο 49) του κανονισμού (ΕΕ) 2019/2033, για τους σκοπούς του πίνακα 1 του άρθρου 15 παράγραφος 2 του εν λόγω κανονισμού. Για να μπορούν οι επιχειρήσεις επενδύσεων να εφαρμόζουν χαμηλότερους συντελεστές για τον υπολογισμό της απαίτησης ιδίων κεφαλαίων όσον αφορά «χρήματα πελατών υπό κατοχή», όταν τα χρήματα των πελατών τηρούνται σε διαχωρισμένους λογαριασμούς, η έννοια των διαχωρισμένων λογαριασμών θα πρέπει να διευκρινιστεί ως περιλαμβάνουσα τους όρους οι οποίοι διασφαλίζουν την προστασία των χρημάτων των πελατών σε περίπτωση πτώχευσης μιας επιχείρησης επενδύσεων. Δεδομένου ότι οι όροι αυτοί καθορίζονται στο άρθρο 2 παράγραφος 1 της κατ’ εξουσιοδότηση οδηγίας (ΕΕ) 2017/593 της Επιτροπής (2), είναι σκόπιμο να γίνει αναφορά στους ίδιους όρους για τους σκοπούς της διευκρίνισης της έννοιας των διαχωρισμένων λογαριασμών βάσει του παρόντος κανονισμού. Επομένως, στον παρόντα κανονισμό θα πρέπει να καθοριστεί μια σειρά απαιτήσεων παρόμοιων με εκείνες που προβλέπονται στο άρθρο 2 παράγραφος 1 της κατ’ εξουσιοδότηση οδηγίας (ΕΕ) 2017/593.
                  
               
                     (2)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
                  
               
                     (3)
                  
                  
                     Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Έννοια των διαχωρισμένων λογαριασμών
            Όσον αφορά τους όρους που διασφαλίζουν την προστασία των χρημάτων των πελατών σε περίπτωση πτώχευσης μιας επιχείρησης επενδύσεων, η έννοια των διαχωρισμένων λογαριασμών, που αναφέρεται στο άρθρο 15 παράγραφος 5 στοιχείο β) του κανονισμού (ΕΕ) 2019/2033, σημαίνει ότι:
            
                        α)
                     
                     
                        τα αρχεία και οι λογαριασμοί τηρούνται κατά τρόπο ώστε οι επιχειρήσεις επενδύσεων να είναι σε θέση, ανά πάσα στιγμή και χωρίς καθυστέρηση, να διαχωρίζουν τα κεφάλαια που κατέχονται για λογαριασμό ενός πελάτη από τα κεφάλαια που κατέχονται για λογαριασμό οποιουδήποτε άλλου πελάτη, καθώς και από τα ίδια κεφάλαιά τους·
                     
                  
                        β)
                     
                     
                        τα αρχεία και οι λογαριασμοί τηρούνται κατά τρόπο που να διασφαλίζει την ακρίβειά τους, και ιδίως την αντιστοιχία τους με τα κεφάλαια που κατέχονται για λογαριασμό πελατών, καθώς και ότι μπορούν να χρησιμοποιούνται ως διαδρομή ελέγχου·
                     
                  
                        γ)
                     
                     
                        εξετάζεται τακτικά η συμφωνία μεταξύ των εσωτερικών λογαριασμών και αρχείων των επιχειρήσεων επενδύσεων, και των τυχόν τρίτων μερών που κατέχουν τα εν λόγω κεφάλαια·
                     
                  
                        δ)
                     
                     
                        έχουν ληφθεί τα αναγκαία μέτρα για να διασφαλιστεί ότι τα κατατεθειμένα κεφάλαια πελατών τηρούνται σε λογαριασμό ή λογαριασμούς χωριστούς από τυχόν άλλους λογαριασμούς που χρησιμοποιούνται για την κατοχή κεφαλαίων που ανήκουν στην επιχείρηση επενδύσεων·
                     
                  
                        ε)
                     
                     
                        έχουν καθιερωθεί κατάλληλες οργανωτικές ρυθμίσεις για να ελαχιστοποιηθεί ο κίνδυνος απώλειας ή μείωσης των κεφαλαίων πελατών ή των δικαιωμάτων σε σχέση με τα κεφάλαια αυτά, λόγω κατάχρησης των κεφαλαίων, απάτης, κακής διαχείρισης, ελλιπούς τήρησης αρχείων ή αμέλειας.
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 314 της 5.12.2019, σ. 1.
         
            (2)  Κατ’ εξουσιοδότηση οδηγία (ΕΕ) 2017/593 της Επιτροπής για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τη διατήρηση των χρηματοπιστωτικών μέσων και κεφαλαίων που ανήκουν στους πελάτες, τις υποχρεώσεις παρακολούθησης των προϊόντων και τους κανόνες που ισχύουν για την παροχή ή λήψη αμοιβών, προμηθειών ή άλλων χρηματικών ή μη χρηματικών οφελών (ΕΕ L 87 της 31.3.2017, σ. 500).
         
            (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).